FI Euroopan unionin virallinen lehti CE 78/838

(2004/C 78 E/0892)

KIRJALLINEN KYSYMYS P-3636/03

esittäjä(t): Salvador Jové Peres (GUE/NGL) komissiolle

(2. joulukuuta 2003)

Aihe: Oliiviöljyalan yhteisen markkinajärjestelyn uudistus

Asetuksessa (EY) N:o 1638/98 (1), jolla muutettiin rasva-alan yhteistä markkinajärjestelyä, säädetään, että ”sellaiset ylimääräiset oliivipuut ja vastaavat alat, jotka on istutettu 1 päivän toukokuuta 1998 jälkeen, (…) eivät voi (…) olla peruste oliivin tuottajille tarkoitetulle tuelle”.

Komission äskettäisen ehdotuksen mukaan oliiviöljyä koskevien tukien olisi perustuttava vuosina 2000—2002 saatuihin tukiin. Oliivipuu alkaa tuottamaan viisi vuotta sen jälkeen kun se on istutettu ja on täysin tuotantokykyinen kymmenen vuotta istuttamisen jälkeen. Siten vuoden 1990 ja 1. toukokuuta 1998 välisenä aikana istutetuista oliivipuista, joista maksettaisiin edelleen tukea, maksettaisiin vähemmän tukea kuin muista oliivipuista. Edellä mainitussa neuvoston vuonna 1998 antamassa asetuksessa säädettiin kansallisista taatuista enimmäismääristä, joiden ylittämisestä rangaistaan ja vähennetään tukia. Siten myös vuosien 1988 ja 1. toukokuuta 1998 välisenä aikana istutetuista oliivipuista maksettaisiin vähemmän tukea, jos noudatetaan komission ehdottamaa lähestymistapaa. Samat epäkohdat koskisivat myös niitä oliivitarhoja, joissa on kyseisinä ajanjaksoina toteutettu uudistamistoimia tai jälleenistutuksia.

Komissio on teettänyt tutkimuksia ja selvityksiä, kuten Olistat, Olisig, Oliarea ja Olicount, Olicount 2000, Oliarea ja Geomatics luotettavan tiedon saamiseksi yhteisön oliivinviljelyalasta ja tukeutuu asianomaisen tiedon hankinnassa paikkatietojärjestelmään (SIG).

Mikä on kussakin jäsenvaltiossa sellaisten ennen vuotta 1998 istutettujen oliivitarhojen pinta-ala, jotka eivät olleet vielä täysin tuotantokykyisiä vuonna 2000? Mikä on kussakin jäsenvaltiossa niiden oliivi-tarhojen pinta-ala, joissa on toteutettu uudistuksia ja jälleenistutuksia ja jotka eivät olleet täysin tuotantokykyisiä vuonna 2000? Kuinka monta tuottajaa kussakin jäsenvaltiossa kuuluu näihin kahteen ryhmään?

Franz Fischlerin komission puolesta antama vastaus

(8. tammikuuta 2004)

Yhteisen maatalouspolitiikan uudistuksen periaatteiden mukaisesti komissio esittää, että kansallisen tuen enimmäismäärä lasketaan tuottajien viitekauden aikana saamien tukien keskiarvon perusteella. Viitekausi kattaa oliiviöljyn osalta markkinointivuodet 2000/01—2002/03. Tähän on todettava, että kolmessa pääasiallisessa oliiviöljyä tuottavassa jäsenvaltiossa (Kreikka, Espanja ja Italia) viitekauden tuotanto ylitti taatun kansallisen enimmäismäärän.

Komission esittämän uudistusehdotuksen mukaan 1. toukokuuta 1998 jälkeen istutetut oliivipuut eivät oikeuta minkäänlaiseen tukeen. Kuten arvoisa parlamentin jäsen on jo huomauttanut, oliivipuut saavuttavat täyden tuotantovaiheensa vasta kymmenen vuoden kuluttua istutuksesta. On siis olemassa tiettyjä oliivitarhoja, jotka ovat oikeutettuja tukeen, mutta joiden viitekauden tuotannot (ja täten niiden saamat tuet) jäävät alle täysikasvuisen viljelmän vastaavien lukujen. Tämän tapaisten tilanteiden varalle neuvoston asetuksessa (EY) N:o 1782/2003 (2) määritellään, että jäsenvaltiot vähentävät viitesummista tietyn prosenttimäärän (enintään 3 %) kansallisen varannon muodostamiseksi. Käyttämällä tätä varantoa erityistilanteessa olevien tai rakenneuudistusohjelmien kohteena olevilla alueilla toimivien viljelijöiden viitetukien määrittelyyn jäsenvaltiot voivat taata kaikille tuottajilleen tasa-arvoisen kohtelun.

Mitä tulee nuorten oliivipuiden merkitykseen, Olistat-tutkimuksen mukaan niitä oli vuonna 1998 Espanjassa 66,4 miljoonaa, kun hoidettuja puita oli yhteensä 287,9 miljoonaa, mikä tekee niiden osuudeksi 23 %. Muiden jäsenvaltioiden vastaavat osuudet olivat Italiassa 19 %, Kreikassa ja Portugalissa 14 % ja Ranskassa 11 %.

(1) EYVL L 210, 28.7.1998, s. 32.

(2) Neuvoston asetus (EY) N:o 1782/2003, annettu 29 päivänä syyskuuta 2003, yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta (EUVL L 270, 21.10.2003).